Il-Konferenza dwar il-Futur tal-Ewropa hija opportunità għall-Ewropej biex jinfluwenzaw id-direzzjoni li qed tieħu l-UE. Skopri x'għandek tistenna. Konferenza dwar il-Futur tal-Ewropa: kif taħdem F'dinja li qed tiġġieled pandemija u tfittex soluzzjonijiet għal sfidi fit-tul bħat-tibdil fil-klima, l-UE hija impenjata għal dibattitu miftuħ u demokratiku maċ-ċittadini dwar fuq xiex għandha tiffoka. Proċess inklużiv u demokratiku Stħarriġ reċenti tal-Ewrobarometru wera li 92 % tal-Ewropej iridu li l-ilħna taċ-ċittadini "jitqiesu aktar f'deċiżjonijiet relatati mal-ġejjieni tal-Ewropa". Il-Konferenza għandha l-għan li dan iseħħ. Il-Parlament Ewropew, il-Kummissjoni u l-Kunsill jistiednu lill-Ewropej kollha biex jaqsmu l-ideat tagħhom dwar kif l-Ewropa għandha tevolvi, x'għandhom ikunu l-prijoritajiet, kif tħejji għad-dinja ta' wara l-COVID. L-istituzzjonijiet iridu jkollhom konsultazzjoni wiesgħa kemm jista' jkun ma' kemm jista' jkun nies, b'enfasi speċjali fuq iż-żgħażagħ. Il-Konferenza mhux se tkun sempliċement eżerċizzju ta' smigħ. Il-kontributi li ċ-ċittadini jagħmlu fix-xhur li ġejjin se jinġabru fuq il-pjattaforma online u se jikkontribwixxu għad-dibattiti mal-MPE, mal-Membri Parlamentari, mar-rappreżentanti tal-gvern u tal-UE, u ma' partijiet ikkonċernati oħra. Dawn id-dibattiti se jsiru l-pedament għal proposti ta' politika li mbagħad isibu triqithom f'azzjoni konkreta tal-UE. Il-Parlament, il-Kummissjoni u l-Kunsill wiegħdu li jisimgħu liċ-ċittadini u jagħtu segwitu għall-eżitu tal-Konferenza. L-Ewropej kollha huma mistiedna jieħdu sehem f'dan il-proċess, irrispettivament mill-età, il-ġeneru, l-edukazzjoni jew l-isfond professjonali tagħhom. Il-Parlament irid jiżgura l-parteċipazzjoni attiva taż-żgħażagħ b'mod partikolari u se juża l-Avveniment Ewropew taż-Żgħażagħ (EYE) regolari tiegħu f'Ottubru 2021 biex jiġbor il-viżjonijiet tagħhom dwar il-futur tal-Ewropa. Kif se jaħdem? Il-pjattaforma diġitali tal-Konferenza tnediet fid-19 ta' April. Tippermetti lin-nies jaqsmu u jiddiskutu ideat online kif ukoll iħejju avvenimenti madwar l-UE, fejn u meta jippermettu l-kundizzjonijiet tas-saħħa. Dawn l-avvenimenti se jservu bħala sors ieħor ta' ideat għall-bidla. L-Istati Membri se jorganizzaw ukoll avvenimenti mmexxija miċ-ċittadini. Wara s-sajf, il-panels taċ-ċittadini Ewropej li jlaqqgħu flimkien nies minn oqsma differenti tal-ħajja se jħarsu lejn l-ideat imressqa. Se jkun hemm erba' panels taċ-ċittadini ta' 200 membru lkoll jaħdmu fuq temi differenti: id-demokrazija u l-valuri Ewropej, id-drittijiet, l-istat tad-dritt u s-sigurtà it-tibdil fil-klima, l-ambjent u s-saħħa ekonomija aktar b'saħħitha, il-ġustizzja soċjali, l-impjiegi/l-edukazzjoni, iż-żgħażagħ, il-kultura, l-isport u t-trasformazzjoni diġitali l-UE fid-dinja u l-migrazzjoni Kull wieħed mill-panels se jiltaqa' mill-inqas tliet darbiet u se jkun liberu li jiddefinixxi l-prijoritajiet tiegħu. Ir-rakkomandazzjonijiet tagħhom se jiġu ppreżentati lill-Plenarja tal-Konferenza. Il-Plenarja tal-Konferenza għandha rwol ċentrali fil-Konferenza peress li r-rappreżentanti tal-istituzzjonijiet tal-UE, il-gvernijiet u s-soċjetà ċivili se jiltaqgħu hemm maċ-ċittadini biex jiddiskutu u jiżviluppaw proposti għall-bidla. Il-Parlament Ewropew insista għal Plenarja politikament b'saħħitha b'ħafna rappreżentanti eletti kif ukoll għal rwol importanti taċ-ċittadini. Il-Plenarja tal-Konferenza: min qed jieħu sehem? Is-sessjoni plenarja inawgurali se ssir fid-19 ta' Ġunju fi Strasburgu b'parteċipazzjoni remota u fiżika. Fil-ħarifa u fix-xitwa se jkun hemm aktar sessjonijiet biex jiddiskutu l-proposti li ġejjin mill-panels taċ-ċittadini. Il-Bord Eżekuttiv huwa responsabbli għall-funzjonament tal-Konferenza. Huwa magħmul minn rappreżentanti tal-Parlament Ewropew, tal-Kunsill u tal-Kummissjoni, kif ukoll minn osservaturi. X'se joħroġ mill-Konferenza? L-eżitu se jiddependi fuq il-proposti li jsiru miċ-ċittadini u d-dibattiti sussegwenti. Ir-rapport finali se jitfassal mill-Bord Eżekuttiv abbażi tal-proposti approvati mill-Plenarja tal-Konferenza. Ir-rapport se jitħejja b'kollaborazzjoni sħiħa mal-Plenarja u se jkollu jirċievi l-approvazzjoni tiegħu. Wara dan, jitressaq għall-kunsiderazzjoni tal-Parlament Ewropew, il-Kunsill u l-Kummissjoni. Il-Parlament enfasizza li l-Konferenza għandu jkollha impatt reali fuq kif inhi msejsa l-UE u x'qed tagħmel biex tiżgura li l-ilħna u t-tħassib taċ-ċittadini jkunu fil-qalba tal-politiki u d-deċiżjonijiet tal-UE. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF